钦定古今图书集成/理学汇编/字学典/第078卷 > 王氏法书苑 > 《跋兰亭修禊序》前人
## 钦定古今图书集成/理学汇编/字学典/第078卷 > 王氏法书苑 > 《跋兰亭修禊序》前人

右《兰亭修禊序》，世所传本尤多，而皆不同，盖唐数家
所临也。其转相传模，失真弥远，然时时犹有可喜处，
岂其笔法或得其一二耶？想其真迹，宜如何也哉！世
言真本葬在昭陵，唐末之乱，昭陵为温韬所发，其所
藏书画，皆剔取其装轴金玉而弃之。于是魏晋以来
诸贤墨迹，遂复流落于人间。太宗皇帝时，购募所得，
“集以为十卷，俾模传之，数以分赐近臣，今公卿家所
有法帖是也。然独《兰亭》真本亡矣，故不得列于《法帖》
以传。今予所得，皆人家旧所藏者，虽笔画不同，聊并
列之，以见其各有所得。至于真伪优劣，览者当自择
焉。”其前一本，流俗所传，不记其所得。其二得于殿中
丞王广渊，其三得于故相王沂公家，又有别本，在定
州民家。二家各自有石，较其本纤毫不异，故不复录。
其四得于三司蔡给事君谟。世所传本，不出乎此，其
或尚有所未传，更俟博采。